**FELHÍVÁS A XV. GYERMEKSZÍNJÁTSZÓ MŰHELYTALÁLKOZÓN**

**VALÓ RÉSZVÉTELRE**

A Vajdasági Magyar Drámapedagógiai Társaság a Vajdasági Magyar Művelődési Intézet és a Vajdasági Magyar Művelődési Szövetség együttműködésével idén is megszervezi a *Gyermekszínjátszó Műhelytalálkozót* Bácsfeketehegyen.

**2022. május 13–14-én,** szombaton és vasárnap várjuk a csoportokat. A rendezvényen a hagyományokhoz híven sor kerül az előadások bemutatására, azok szakmai értékelésére és közös játékra is. A találkozóra **tematikai és egyéb tartalmi megkötés nélkül** a csoporttagok életkorának, érdeklődésének és képességeinek megfelelő **színjátszó előadások, előadásrészletek** nevezhetők. Egy csoport akár több előadást is nevezhet.

*Hogy kik jelentkezhetnek?*

Olyan **általános iskolás korosztályú gyermekszínjátszó csoportok,** akik egyesületekben vagy iskolákban működnek, magyar nyelven. A **cél** az, hogy a fellépő csoportok megnézzék egymás munkáját, a közös foglalkozások alkalmával megismerkedhessenek, együtt alkossanak, játsszanak. A felkészítők pedig kerekasztal-beszélgetésen vehetnek részt, ahol szakemberek elemzik a látott produkciókat elősegítve ezzel a szakmai fejlődésüket.

*A szakmai bizottság vajdasági tagja idén* **Mezei Kinga,** Jászai Mari-díjas színművész, rendező Zentáról.

*A szakmai bizottság anyaországi tagjai:* **Ákli Krisztián** drámatanár, színjátszó rendező **Pécsről** és **Patonay Anita** színész-drámatanár Budapestről.

A XV. Gyermekszínjátszó Műhelytalálkozón a korábbi évekhez hasonlóan tervezünk műhelymunkákat, **közös foglalkozásokat** a fellépő gyerekek számára.

Amennyiben a csoport szeretné magát megmérettetni a **Weöres Sándor Országos Gyermekszínjátszó Találkozóra**, úgy az előadások **ajánlott leghosszabb műsorideje** alsó tagozatos csoportoknál 15 perc, felső tagozatosoknál 25 perc. Az országos fesztivált 2023. június 8-a és 10-e között szervezik meg Pécsett. Az **Országos Fesztivál**: a találkozó eseménysorozatának záró, reprezentatív rendezvénye, amelyre szakmai értékelő kollégáink delegálnak kiemelkedőnek, példaértékűnek talált előadásokat/előadásrészleteket.

**MINŐSÍTÉS:** A találkozón *minősítést* azon csoportok *előadásai* kaphatnak, amelyeknél a csoport vezetője ezt *a regisztrációs űrlapon kéri*. A minősítés a Weöres Sándor Országos Gyermekszínjátszó Találkozó hagyományainak megfelelően nem kötelező, és a továbbjutásnak nem előfeltétele (a zsűri javasolhat továbbjutásra olyan előadást is, amelynek alkotói nem kértek minősítést).

A minősítés fokozatai: arany, ezüst, bronz minősítés (illetve nem minősült).

Arany minősítés: országos szinten is elismerést érdemlő, figyelemre méltó produkció.

Ezüst minősítés: regionális szinten is elismerést érdemlő, más színjátszó csoportok figyelmébe is ajánlható produkció.

Bronz minősítés: helyi értéket képviselő minőségi gyermekszínjátszó produkció.

A minősítés szakmai szempontjai a [drama.hu](https://drama.hu/) honlapon olvashatók.

**A jelentkezési határidő *2023. április 15., szombat.***

**Jelentkezni** online kérdőívünk kitöltésével lehet: <https://forms.gle/SW2zpZmAT36NvGec6>

**Bővebb információk** a [dramaped@gmail.com](mailto:dramaped@gmail.com) címen kérhetők, illetve az alábbi telefonszámon: Hajvert Lódi Andrea, 062/84-96-029.

*Szakmai együttműködő partnerünk*

a Magyar Drámapedagógiai Társaság (Budapest),

a Vajdasági Magyar Versmondók Egyesülete és a Bácsfeketehegy Magyar Művelődési és Helytörténeti Egyesület.